Nokia painaa yhä Helsinkiä, Detection Technology otti nousun suositusmuutoksesta | Arvopaperi
Nokia painaa yhä Helsinkiä, Detection Technology otti nousun suositusmuutoksesta
28.10.2019 10:20 päivitetty 28.10.2019 10:22
Nokia painui yhä ohjeistuksen laskun seurauksena. Detection Technology ja Uponor saivat suosituksista nosteen.
Markkinaviikko on alkanut varovaisen myönteisissä tunnelmissa, kun Aasian pörssit nousivat maanantaina yhdessä USA:n osakefutuurien kanssa.
Kauppasodan ratkaisuun liittyvä optimismi on jälleen noussut.
Suomeen asti toiveikkaat tunnelmat eivät levinneet.
Helsingin pörssi avasi 0,1 prosentin laskussa 9 550 pisteen tuntumassa. Yleisindeksiä painoi etenkin viime viikolla ohjeistustaan laskenut Nokia.
Isoista yhtiöistä myös viime viikon positiiviset tulosjukistajat Neste ja Kone menettivät myös hieman arvostaan.
Eniten vaihdetuista osakkeista plussalla olivat UPM Kymmene, Wärtsilä, Nordea ja Stora Enso.
Uponor oli aamun iso nousija sen jälkeen, kun OP nosti osakkeen tavoitehintaa kymmenestä eurosta 11 euroon. Uponor kohosi avauksessa kuutisen prosenttia 11,50 euron tuntumaan.
Aamun nousija oli myös röntgenkuvantamislaitteiden valmistaja Detection Technology, jonka suosituksen Inderes nosti tasolta ”vähennä” tasolle ”lisää”. Tavoitehinta nousi 20 eurosta 23 euroon, ja 23 euroon kiipesi myös DT:n osake, noin 7,5 prosenttia.
”Näkemyksemme mukaan DT on siirtymässä jälleen tuloskasvuvaiheeseen ensi vuonna, mitä vasten osakkeen arvostustaso vaikuttaa houkuttelevalta. Mielestämme on aika aloittaa position kerääminen mielenkiintoiseen kasvutarinaan”, luonnehti aamuraportissa Inderesin strategi Juha Kinnunen.
Myös Evli nosti DT:n tavoitehintaa, 23,50 eurosta 24 euroon.
Inderes laski tulospettymyksen tarjoilleen Wärtsilän tavoitehintaa 10,50 eurosta 9,00 euroon ja antoi osakkeelle ”vähennä”-suosituksen, mutta osake kääntyi aamulla haparoiden nousuun noin 9,40 euron paikkeille.